CELEX: 32020D0726
Language: lt
Date: 2020-05-27 00:00:00
Title: Komisijos įgyvendinimo sprendimas (ES) 2020/726 2020 m. gegužės 27 d. pagal Europos Parlamento ir Tarybos reglamento (ES) Nr. 1308/2013 97 straipsnio 4 dalį atmesti paraišką saugoti pavadinimą kaip geografinę nuorodą (Commune de Champagne (SGN)) (pranešta dokumentu Nr. C(2020) 3323) (Tekstas autentiškas tik prancūzų kalba)

2.6.2020   
               
               
                  LT
               
               
                  Europos Sąjungos oficialusis leidinys
               
               
                  L 170/15
               
            
         KOMISIJOS ĮGYVENDINIMO SPRENDIMAS (ES) 2020/726
         2020 m. gegužės 27 d.
         pagal Europos Parlamento ir Tarybos reglamento (ES) Nr. 1308/2013 97 straipsnio 4 dalį atmesti paraišką saugoti pavadinimą kaip geografinę nuorodą (Commune de Champagne (SGN))
         
            
               (pranešta dokumentu Nr. C(2020) 3323)
            
         
         (Tekstas autentiškas tik prancūzų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 97 straipsnio 4 dalį,
         kadangi:
         
                     (1)
                  
                  
                     remdamasi Reglamento (ES) Nr. 1308/2013 97 straipsniu, Komisija išnagrinėjo 2015 m. lapkričio 3 d. Šveicarijos Vo kantono Šampanės komunos Vynuogių ir vyno bendrijos (toliau – CVVCCVDCH) ir jos narių (toliau – pareiškėjas) pateiktą pavadinimo „Commune de Champagne“, kaip saugomos geografinės nuorodos, apsaugos paraišką;
                  
               
                     (2)
                  
                  
                     atsakydama į Komisijos prašymus pateikti paaiškinimų, visų pirma dėl pavadinimo „Commune de Champagne“ apsaugos, CVVCCVDCH 2016 m. gruodžio 1 d. ir 2017 m. balandžio 7 d. atsiuntė naują specifikacijos versiją kartu su santrauka ir papildoma informacija;
                  
               
                     (3)
                  
                  
                     Komisija nustatė, kad pavadinimas „Commune de Champagne“ nėra įtrauktas į Šveicarijos saugomų kilmės vietos nuorodų registrą, kurį pagal 2007 m. lapkričio 14 d. Potvarkio Nr. 916.140 dėl vynuogių auginimo ir vyno importo 25 straipsnį tvarko Federalinė žemės ūkio tarnyba;
                  
               
                     (4)
                  
                  
                     be to, išnagrinėjusi CVVCCVDCH pateiktus dokumentus, Komisija mano, kad pavadinimas „Commune de Champagne“ negali būti teisėtai saugomas Šveicarijoje. Viena vertus, Susitarimu tarp Europos bendrijos ir Šveicarijos Konfederacijos dėl prekybos žemės ūkio produktais (2), ypač jo 7 priedo 8 straipsniu, Šveicarijos Konfederacija įpareigojama Šveicarijos teritorijoje saugoti pavadinimą „Champagne“, jei vyno kilmė yra Europos Sąjunga. Kita vertus, Komisija konstatuoja, kad 2009 m. gegužės 27 d. Potvarkio dėl vyno (Šveicarijos Konfederacija, Vo kantonas) 32 straipsnis yra susijęs su teise tam tikromis sąlygomis nurodyti komunos pavadinimą saugomos kilmės vietos nuorodos vynų atveju. Tame straipsnyje nustatytos vynų, kuriems suteikta saugoma kilmės vietos nuoroda, šiuo atveju – „Bonvillars“, ženklinimo taisyklės, t. y. leidžiama nurodyti vynuogių kilmės komunos pavadinimą. Straipsniu savaime pavadinimui „Commune de Champagne“ apsauga kaip geografinei nuorodai nesuteikiama;
                  
               
                     (5)
                  
                  
                     todėl Komisija mano, kad pareiškėjas nepateikė įrodymų, jog šis pavadinimas yra teisėtai saugomas jo kilmės šalyje. Taigi Reglamento (ES) Nr. 1308/2013 94 straipsnio 3 dalyje nustatyta sąlyga nėra įvykdyta;
                  
               
                     (6)
                  
                  
                     remiantis tuo, kas išdėstyta, darytina išvada, kad Reglamento (ES) Nr. 1308/2013 II antraštinės dalies I skyriaus 2 skirsnio 2 poskirsnyje „Kilmės vietos nuorodos ir geografinės nuorodos“ nustatytos sąlygos nėra įvykdytos;
                  
               
                     (7)
                  
                  
                     todėl pagal Reglamento (ES) Nr. 1308/2013 97 straipsnio 4 dalį pavadinimo „Commune de Champagne“, kaip saugomos geografinės nuorodos, apsaugos paraišką reikėtų atmesti;
                  
               
                     (8)
                  
                  
                     šiame sprendime numatyta priemonė atitinka Bendro žemės ūkio rinkų organizavimo vadybos komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Paraiška užregistruoti pavadinimą „Commune de Champagne“ atmetama.
         
         
            2 straipsnis
            Šis sprendimas skirtas Šveicarijos Vo kantono Šampanės komunos Vynuogių ir vyno bendrijai.
         
         
            Priimta Briuselyje 2020 m. gegužės 27 d.
            
               
                  Komisijos vardu
               
               Janusz WOJCIECHOWSKI
               
                  Komisijos narys
               
            
         
         
            (1)  OL L 347, 2013 12 20, p. 671.
         
            (2)  OL L 114, 2002 4 30, p. 132.